62017CJ0136_RES
Vec C‑136/17
GC a i.
proti
Commission nationale de l’informatique et des libertés (CNIL)//BR//
[návrh na začatie prejudiciálneho konania, ktorý podala Conseil d’État (Štátna rada, Francúzsko)]
Rozsudok Súdneho dvora (veľká komora) z 24. septembra 2019
„Návrh na začatie prejudiciálneho konania – Osobné údaje – Ochrana fyzických osôb pri spracúvaní týchto údajov umiestnených na webových stránkach – Smernica 95/46/ES – Nariadenie (EÚ) 2016/679 – Internetové vyhľadávače – Spracúvanie údajov obsiahnutých na webových stránkach – Osobitné kategórie údajov podľa článku 8 tejto smernice a článkov 9 a 10 tohto nariadenia – Uplatniteľnosť týchto článkov na poskytovateľa vyhľadávača – Rozsah povinností tohto poskytovateľa podľa uvedených článkov – Uverejnenie údajov na webových stránkach výlučne na žurnalistické účely alebo na účely umeleckého alebo literárneho vyjadrenia – Dôsledky pre vybavenie žiadosti o odstránenie odkazu – Články 7, 8 a 11 Charty základných práv Európskej únie“
Aproximácia právnych predpisov – Ochrana fyzických osôb pri spracúvaní osobných údajov – Článok 2 smernice 95/46 – Spracúvanie osobných údajov – Pojem – Činnosť vyhľadávača spočívajúca vo vyhľadávaní informácií, ktoré na internete zverejnili alebo umiestnili tretie osoby, v ich indexovaní, uschovaní a sprístupnení používateľom internetu – Zahrnutie – Prevádzkovateľ – Pojem – Poskytovateľ internetového vyhľadávača – Zahrnutie
[Smernica Európskeho parlamentu a Rady 95/46, článok 2 písm. b) a d)]
(pozri body 35 – 37)
Aproximácia právnych predpisov – Ochrana fyzických osôb pri spracúvaní osobných údajov – Smernica 95/46 – Spracúvanie osobitných kategórií osobných údajov – Zákazy alebo obmedzenia týkajúce sa spracúvania uvedených kategórií údajov – Uplatniteľnosť na poskytovateľa internetového vyhľadávača – Podmienky
(Nariadenie Európskeho parlamentu a Rady 2016/679, článok 9 ods. 1 a článok 10; smernica Európskeho parlamentu a Rady 95/46, článok 8 ods. 1 a 5)
(pozri body 42 – 48, bod 1 výroku)
Aproximácia právnych predpisov – Ochrana fyzických osôb pri spracúvaní osobných údajov – Články 12 a 14 smernice 95/46 – Právo dotknutej osoby na prístup k osobným údajom a právo vzniesť námietky proti ich spracúvaniu – Právo požadovať, aby boli zo zoznamu výsledkov odstránené odkazy na webové stránky – Podmienky
[Smernica Európskeho parlamentu a Rady 95/46, článok 12 písm. b) a článok 14 prvý odsek písm. a)]
(pozri body 50 – 52)
Aproximácia právnych predpisov – Ochrana fyzických osôb pri spracúvaní osobných údajov – Články 12 a 14 smernice 95/46 – Právo dotknutej osoby na prístup k osobným údajom a právo vzniesť námietky proti ich spracúvaniu – Vyhľadávanie uskutočnené prostredníctvom internetového vyhľadávača na základe zadania mena určitej osoby – Zobrazenie zoznamu výsledkov – Právo požadovať, aby táto informácia už viac nebola poskytovaná širokej verejnosti
[Charta základných práv Európskej únie, články 7 a 8; smernica Európskeho parlamentu a Rady 95/46, článok 6 ods. 1 písm. c) až e), článok 12 písm. b) a článok 14 prvý odsek písm. a)]
(pozri bod 53)
Základné práva – Rešpektovanie súkromia – Ochrana osobných údajov – Obmedzenia – Podmienky
(Charta základných práv Európskej únie, články 7 a 8 a článok 52 ods. 1)
(pozri bod 58)
Aproximácia právnych predpisov – Ochrana fyzických osôb pri spracúvaní osobných údajov – Smernica 95/46 – Spracúvanie osobitných kategórií osobných údajov – Žiadosť o odstránenie odkazu – Povinnosť poskytovateľa internetového vyhľadávača vyhovieť takejto žiadosti – Výnimka – Údaje, ktoré zjavne zverejnila dotknutá osoba – Podmienky
[Nariadenie Európskeho parlamentu a Rady 2016/679, článok 9 ods. 2 písm. a), e) a g), článok 17 ods. 1 písm. b) a c) a článok 21 ods. 1; smernica Európskeho parlamentu a Rady 95/46, článok 8 ods. 1, článok 8 ods. 2 písm. a) a ž e), článok 8 ods. 4 a článok 14 prvý odsek písm. a)]
(pozri body 61 – 65, bod 2 výroku)
Aproximácia právnych predpisov – Ochrana fyzických osôb pri spracúvaní osobných údajov – Smernica 95/46 – Spracúvanie osobitných kategórií osobných údajov – Žiadosť o odstránenie odkazu – Povinnosť poskytovateľa internetového vyhľadávača vyhovieť takejto žiadosti – Výnimka – Ochrana práva používateľov internetu na informácie – Overenie zo strany uvedeného poskytovateľa
(Charta základných práv Európskej únie, články 7 a 8 a článok 52 ods. 1; nariadenie Európskeho parlamentu a Rady 2016/679, článok 9 ods. 1 a článok 10; smernica Európskeho parlamentu a Rady 95/46, článok 8 ods. 1 a 5)
(pozri body 66 – 69, bod 2 výroku)
Aproximácia právnych predpisov – Ochrana fyzických osôb pri spracúvaní osobných údajov – Smernica 95/46 – Spracúvanie osobitných kategórií osobných údajov – Údaje o trestných činoch a o odsúdeniach v trestnom konaní – Pojem – Informácie týkajúce sa súdneho konania – Zahrnutie – Žiadosť o odstránenie odkazu – Povinnosť poskytovateľa internetového vyhľadávača vyhovieť takejto žiadosti – Podmienky – Zosúladenie práv na ochranu súkromia a na ochranu osobných údajov dotknutej osoby s právom na informácie používateľov internetu – Overenie zo strany uvedeného poskytovateľa
[Charta základných práv Európskej únie, články 7, 8 a 11; nariadenie Európskeho parlamentu a Rady 2016/679, článok 5 ods. 1 písm. c) až e) a článok 10; smernica Európskeho parlamentu a Rady 95/46, článok 6 ods. 1 písm. c) až e), článok 8 ods. 4 a 5]
(pozri body 72 – 79, bod 3 výroku)
Zhrnutie
Zákaz spracúvať určité kategórie citlivých osobných údajov sa uplatňuje aj na poskytovateľov internetových vyhľadávačov
V rozsudku z 24. septembra 2019, GC a i. (Odstránenie odkazu na citlivé údaje) (C‑136/17), Súdny dvor zasadajúci v zložení veľkej komory spresnil povinnosti poskytovateľa internetového vyhľadávača v rámci žiadosti o odstránenie odkazu týkajúcej sa citlivých údajov.
Spoločnosť Google odmietla vyhovieť žiadostiam štyroch osôb, aby z výsledkov vyhľadávania, ktoré sa zobrazujú pri zadaní ich mena do vyhľadávača, odstránila rôzne odkazy vedúce na webové stránky zverejnené tretími osobami, najmä na články uverejnené v tlači. V nadväznosti na sťažnosti, ktoré tieto štyri osoby podali Commission nationale de l’informatique a des libertés (Národná komisia pre informačné technológie a slobody, CNIL) (Francúzsko), táto inštitúcia odmietla uložiť spoločnosti Google povinnosť odstrániť príslušné odkazy. Conseil d’État (Štátna rada, Francúzsko), ktorá rozhodovala o tejto veci, požiadala Súdny dvor o spresnenie povinností poskytovateľa internetového prehľadávača pri vybavovaní žiadosti o odstránenie odkazu podľa smernice 95/46 (
1
).
Súdny dvor v prvom rade pripomenul, že spracúvanie osobných údajov prezrádzajúcich rasový alebo etnický pôvod, politické názory, náboženské alebo filozofické presvedčenia, členstvo v odborových zväzoch, ako aj spracúvanie údajov týkajúcich sa zdravia alebo sexuálneho života, je zakázané, (
2
) s výhradou určitých výnimiek a odchýlok. Spracúvanie údajov týkajúcich sa trestných činov, odsúdení v trestnom konaní alebo bezpečnostných opatrení možno vykonávať iba pod kontrolou orgánu verejnej moci, alebo ak vnútroštátne právo ustanovuje vhodné osobitné záruky. (
3
)
Súdny dvor rozhodol, že zákaz a obmedzenia týkajúce sa spracúvania osobitných kategórií údajov sa uplatňujú na poskytovateľa internetového vyhľadávača rovnako ako na každého iného prevádzkovateľa zodpovedného za spracúvanie osobných údajov. Účelom týchto zákazov a obmedzení je totiž zabezpečiť zvýšenú ochranu v prípade takéhoto spracúvania, ktoré môže vzhľadom na osobitnú citlivosť týchto údajov predstavovať obzvlášť závažný zásah do základných práv na ochranu súkromia a na ochranu osobných údajov. (
4
)
Poskytovateľ vyhľadávača však nenesie zodpovednosť preto, že na webovej stránke zverejnenej treťou osobou sa nachádzajú osobné údaje, ale preto, že na takúto stránku odkazuje. Za týchto podmienok sa zákaz a obmedzenia týkajúce sa spracúvania citlivých údajov uplatnia na tohto poskytovateľa len z titulu takéhoto odkazovania, a to v rámci overovania, ktoré sa má uskutočniť pod dohľadom príslušných vnútroštátnych orgánov, na základe žiadosti dotknutej osoby.
V druhom rade Súdny dvor dospel k záveru, že ak je poskytovateľovi vyhľadávača podaná žiadosť o odstránenie odkazov týkajúca sa citlivých údajov, s výhradou určitých výnimiek je v zásade povinný jej vyhovieť. Pokiaľ ide o tieto výnimky, poskytovateľ môže odmietnuť vyhovieť takejto žiadosti najmä vtedy, ak konštatuje, že odkazy vedú na údaje, ktoré zjavne zverejnila dotknutá osoba (
5
), a to pod podmienkou, že uvádzanie týchto odkazov spĺňa ostatné podmienky prípustnosti spracúvania osobných údajov a s výnimkou prípadu, keď má táto osoba právo namietať proti uvedenému uvádzaniu odkazov z dôvodov týkajúcich sa jej osobitnej situácie. (
6
)
V každom prípade, ak je poskytovateľovi vyhľadávača predložená žiadosť o odstránenie odkazu, je povinný overiť, či sa zahrnutie odkazu na webovú stránku, na ktorej sú uverejnené citlivé osobné údaje, do zoznamu výsledkov zobrazovaného po zadaní mena tejto osoby do vyhľadávača javí ako striktne nevyhnutné pre ochranu práva na informácie (
7
) v prípade tých používateľov internetu, ktorí by potenciálne mohli mať záujem o prístup na túto webovú stránku prostredníctvom takéhoto vyhľadávania. Súdny dvor v tejto súvislosti zdôraznil, že hoci práva na rešpektovanie súkromia a ochranu osobných údajov vo všeobecnosti prevažujú nad právom používateľov internetu na informácie, táto rovnováha môže v konkrétnych prípadoch závisieť od povahy predmetnej informácie a od jej citlivosti pre súkromný život dotknutej osoby, ako aj od záujmu verejnosti disponovať touto informáciou, ktorý sa môže líšiť najmä v závislosti od úlohy tejto osoby vo verejnom živote.
V treťom rade Súdny dvor rozhodol, že je úlohou poskytovateľa vyhľadávača, aby v rámci žiadosti o odstránenie odkazov na údaje týkajúce sa súdneho konania v trestnej veci vedeného voči dotknutej osobe, ktoré sa vzťahujú na predchádzajúcu etapu predmetného konania a už nezodpovedajú aktuálnej situácii, posúdil, či vzhľadom na všetky okolnosti danej veci má uvedená osoba právo na to, aby dotknuté informácie už neboli v súčasnom štádiu spájané s jej menom prostredníctvom zoznamu výsledkov zobrazovaného po zadaní jej mena do vyhľadávača. Avšak aj keď o takýto prípad nejde z dôvodu skutočnosti, že zahrnutie predmetného odkazu je striktne nevyhnutné na zosúladenie práv na ochranu súkromia a na ochranu osobných údajov dotknutej osoby s právom na informácie potenciálne dotknutých používateľov internetu, prevádzkovateľ je povinný najneskôr v prípade, že sa vyskytne žiadosť o odstránenie odkazu, usporiadať zoznam výsledkov tak, aby celkový obraz, ktorý z neho bude vyplývať pre používateľa internetu, odrážal aktuálnu právnu situáciu, čo si osobitne vyžaduje, aby boli odkazy na internetové stránky obsahujúce informácie v tejto súvislosti uvedené v tomto zozname na prvom mieste.
(
1
)	Smernica Európskeho parlamentu a Rady 95/46/[ES] z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (Ú. v. ES L 281, 1995, s. 31; Mim. vyd. 13/015, s. 355). Táto smernica bola s účinnosťou od 25. mája 2018 zrušená nariadením Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa ruší smernica 95/46/ES (všeobecné nariadenie o ochrane údajov) (Ú. v. EÚ L 119, 2016, s. 1).
(
2
)	Článok 8 ods. 1 smernice 95/46/ES a článok 9 ods. 1 nariadenia (ES) 2016/679.
(
3
)	Článok 8 ods. 5 smernice 95/46/ES a článok 10 ods. 5 nariadenia (ES) 2016/679.
(
4
)	Práva na ochranu súkromia a na ochranu osobných údajov sú zaručené článkami 7 a 8 Charty základných práv Európskej únie.
(
5
)	Článok 8 ods. 2 písm. e) smernice 95/46 a článok 9 ods. 2 písm. e) nariadenia 2016/679.
(
6
)	Článok 14 prvý odsek písm. a) smernice 95/46 a článok 21 ods. 1 nariadenia 2016/679.
(
7
)	Právo na slobodu prejavu a na informácie je zakotvené v článku 11 Charty základných práv Európskej únie.